तीनदिने पाथीभरा पर्यटन महोत्सवको तयारी
ताप्लेजुङमा पाथीभरा म्याराथन तथा पर्यटन महोत्सवको तयारी थालिएको छ । जिल्लाको पर्यटन प्रवद्र्धन गर्ने उद्देश्यसहित आगामी असोज दोस्रो साता महोत्सव आयोजना गर्नेगरी तयारी थालिएको हो ।
चन्द्र पन्दाकताप्लेजुङ, भदौ ६ गते । ताप्लेजुङमा पाथीभरा म्याराथन तथा पर्यटन महोत्सवको तयारी थालिएको छ । जिल्लाको पर्यटन प्रवर्धन गर्ने उद्देश्यसहित आगामी असोज दोस्रो साता महोत्सव आयोजना गर्नेगरी तयारी थालिएको हो । सदरमुकाम फुङ्लिङमा सोमबार पत्रकार सम्मेलन गर्दै पाथीभरा म्याराथन तथा पर्यटन महोत्सव–२०७९ को तयारी अघि बढिसकेको आयोजकले जानकारी दिएको छ । मूल समारोह समितिका अनुसार असोज ११, १२ र १३ गते तीन दिनसम्म महोत्सव सञ्चालन हुनेछ । महोत्सव अवधिभर न्यूनतम एक लाख पर्यटक भित्र्याउने लक्ष्यसहित तयारीलाई अघि बढाइएको मूल समारोह समितिका संयोजक तारानाथ घिमिरेले जानकारी दिनुभयो । धार्मिक पर्यटकीय स्थल पाथीभरासहित विश्वको तेस्रो अग्लो हिमाल कञ्चनजङ्घा, फुङ्फुगे झरना, तिम्बुङपोखरीलगायत जिल्लामा रहेका पर्यटकीयस्थल तथा गन्तव्यको प्रचारप्रसार गरी पर्यटन प्रवर्धन गर्ने मुख्य उद्देश्यले महोत्सवको आयोजना गर्न लागिएको घिमिरेले बताउनुभयो । “वर्षभरिमा कम्तिमा पाँच लाख दर्शनार्थीले प्रसिद्ध तीर्थस्थल पाथीभराको दर्शन गर्नेगरेका छन्, अब महोत्सव अवधिमा मात्र कम्तीमा एक लाखले पाथीभराको दर्शन तथा महोत्सवको अवलोकन गर्ने अनुमान गरेका छौं” संयोजक घिमिरेले भन्नुभयो ।महोत्सवको माध्यममार्फत पाथीभरासहित जिल्लामा भित्रिने पर्यटकको सङ्ख्या वृद्धि हुने अपेक्षा राखिएको बताउनुभयो । यता नेपालीको महान् चाड दसैँको समय हुने भएकाले सो समय पाथीभरा दर्शनको मुख्य मौसम हुने हुँदा महोत्सवमा अपेक्षाकृत बढी दर्शनार्थी तथा पर्यटकको उपस्थिति रहने मूल समारोह समितिले अनुमान गरेको छ । यसैबीच महोत्सवमा आयोजना हुने खुला म्याराथन प्रतियोगिताका विजेताले पाउने पुरस्कार विवरण पनि सार्वजनिक गरिएको छ । समितिका अनुसार खुला म्याराथन (दौड) मा प्रथम हुनेले नगद एक लाख ५१ हजार १५१ रुपियाँ र प्रमाणपत्र पाउनेछ । यस्तै द्वितीयले एक लाख ११ हजार १११ र तृतीय हुनेले ५१ हजार १११ रुपियाँ नगद पुरस्कारसहित प्रमाणपत्र पाउनेछन् ।महिला हाफ म्याराथनतर्फ पनि प्रथम हुनेले ८१ हजार १११ रुपियाँ, द्वितीयले ५१ हजार १११ र तृतीयले ३१ हजार १११ रुपियाँ नगद पुरस्कारका साथ प्रमाणपत्र प्राप्त गर्ने मूल समारोह समितिले जनाएको छ । विगत २०६५ सालमा पहिलो पटक पाथीभरा म्याराथन तथा पर्यटन महोत्सव आयोजना गरिएको थियो । त्यसपछि केही वर्षसम्म महोत्सवलाई निरन्तरता दिइए पनि २०७६ पछि सञ्चालन हुन सकेको थिएन ।यसवर्ष कोरोना महामारी केही नियन्त्रण हुँदै गएकाले महोत्सवलाई निरन्तरता दिन लागिएको आयोजकले जनाएको छ । पाथीभरा म्याराथन तथा पर्यटन महोत्सव आयोजकको भूमिकामा पाथीभरादेवी मन्दिर क्षेत्र संरक्षण तथा संवर्धन समिति, पाथीभरा क्षेत्र विकास समिति र नेपाली सेनाको भीमकाली गुल्म छन् ।